Luŋolkop 21
Ginoŋo mon pi jo Benjamin
1Onoŋo jo Icrael yam gukwoŋo kwoŋ i Mijpa ni, "Pe dano mo ki i kinwa bimiyo nyare me anyoma bot jo Benjamin." 2Ci lwak gubino i Betel, gubedo kunnu i nyim Lubaŋa o wa otyeno, gutiŋo dwangi malo ki koko matek, 3kun giwaco ni, "Ai Rwot Lubaŋa pa Icrael, piŋo lok man otimme i Icrael, ma tin wi kaka acel doŋ pe i Icrael?" 4Ka dok orwone lwak gua odiko con ka caŋo keno tyer kunnu, ki tyero gitum awaŋa ki gityer lakwecwiny. 5Ci jo Icrael guwacci, "I kin kaka me Icrael ducu jo mene ma yam pe gubino i kare ma wacokke bot Rwot?" Pien onoŋo gukwoŋo kwoŋ madit ni, "Ka dano mo pe obino bot Rwot i Mijpa gibineke woko." 6Kica omako jo Icrael i kom utmegigi jo Benjamin kun giwaco ni, "Kaka acel doŋ waŋe orwenyo woko tin ki i kin jo Icrael. 7Wabitimo niŋniŋ pi noŋo mon pi jogi ma gudoŋ, ma doŋ watyeko kwoŋo kwoŋ i nyiŋ Rwot ni, pe wabimiyo nyarwa mo botgi me anyoma-ni?"
8Mumiyo guwacci, "Jo mene ma i kin kaka ma i Icrael ma yam pe gubino bot Rwot i Mijpa?" Ci gunoŋo ni i kare ma gucokke dano acel mo pe obino i gony ma oa ki i Jabec-Gilead. 9Pien i kare ma gikwano dano, dano acel mo pe onen ma oa ki bot jo ma bedo i Jabec-gilead. 10Pienno lwak gucwalo twoni co ma lulweny alip apar wiye aryo kun gicikogi ni, "Wucit wunek jo ma bedo i Jabec-gilead ki pala lucwan, wa mon ki litino. 11Wubitimo kit man: co ducu ki mon ducu ma yam gubuto ki laco wubijwero woko liweŋ." 12I kin jo me Jabec-Gilead gunoŋo anyira miya aŋwen ma peya gubuto ki co, gukelogi i gony ma i Cilo, ma tye i lobo Kanaan.
13Ka doŋ lwak ducu gucwalo lok bot jo Benjamin ma gitye i got Rimmon kun giloko botgi lok me kuc. 14Jo Benjamin gudwogo i kare meno ci gumiyo botgi anyira me Jabec-Gilead ma guwekogi makwo-ni; ento pe guromogi ducu. 15Kica omako lwak i kom jo Benjamin, pien onoŋo Rwot oketo ariya i kom kaka me Icrael ducu.
16Ka dok ludoŋo me lwak guwacci, "Wabitimo niŋniŋ pi noŋo mon pi dano mudoŋ, ma doŋ gityeko mon ma i kin jo Benjamin woko ducu-ni?" 17Ci guwacci, "Luleyo myero noŋŋe pi jo Benjamin ma gubwot, wek kaka mo pe gijwa woko ki Icrael. 18Ento pe watwero miyo anyirawa botgi me bedo mongi." Pien yam jo Icrael gukwoŋo kwoŋ ni, "Gicen ŋat ma omiyo dako mo bot jo Benjamin." 19Pi meno guwacci, "Nen, tye nino madit me woro Rwot ma bedo mwaka ki mwaka i Cilo." Cilo onoŋo tye i ŋet Betel yo tuŋ acam, cok ki yo gudo ma a ki Betel cito Cekem; ka it ye Lebona, Ci lo tye yo tuŋ acuc. 20Guciko jo Benjamin ni, "Wucit wubut i potti olok, wukur dano, 21ci wuki. Ka ce anyira Cilo gibino ka myel, ci wubin, wumakgi woko, kun dano acel acel mako dakone ki i kin anyira Cilo, ci wucit kwedgi wa i lobo Benjamin. 22Ka ce wegigi nyo omegigi gibino ka laro lokke botwa, ci wabiwaco botgi ni, 'Wutim ber wumigi botwa; pien yam pe wakelo anyira ki i mony ma romogi ducu, wun bene pe wumiyo mogo botgi; kono wumiyogi botgi, kono wuroco.' " 23Jo Benjamin gutimo kit meno; gutero mongi ma oporo welgi, ma gumako ki i kin lumyel, gutiŋo yo, gucito, gudok i lobo ma yam guleyo-ni, ka gugero gaŋgi odoco, gubedo iye. 24Jo Icrael guket woko ki kunnu i kare meno; ŋat acel acel odok i kakane ki i doggolane. Guket, gucito woko ki kenyo, kun dano acel acel ci to i lobo ma yam oleyo.
25-I kare meno onoŋo kabaka pe Icrael; dano acel acel tiyo gin ma co tamo ni tye atir.